Simon Pedro̱ ko̱ kjꞌa̱í sa nda̱ niꞌyakuyá i̱ncha kitsjennkíhi̱ Jesu.
Nda̱ niꞌyakuyá xuꞌbi̱ behe̱ nda̱ na̱ꞌmi títjuu̱n ko̱ jasꞌenko̱ Jesu na̱tsin niꞌyaha̱ nda̱ na̱ꞌmi títjuu̱n.
Tu̱nga máha Pedro̱,
tsasinjña na̱tsiu̱n má tje̱n a̱nkju̱o̱.
Kui nga a̱sꞌa̱i tsitjuhu nda̱ niꞌyakuyá xi behe̱ ra̱ nda̱ na̱ꞌmi títjuu̱n ko̱ kinchja̱ko̱ na̱ xi tíkunntá a̱nkju̱o̱ nga kitsꞌínkjasꞌen Pedro̱.
A̱sꞌa̱i kingjásjaiya na̱ xi tíkunntá a̱nkju̱o̱:
—¿A najmi ko̱hó ji xi ta̱ chá niꞌyakuyáha̱ chá xuꞌbo̱?
—Najmi an —kitsú Pedro̱.
Nchꞌán kui ni̱stjiu̱n.
Kui nga já musu̱ ko̱ já xi kunntáha ni̱nku̱ tíi̱ncha tsꞌínsutꞌáha yjoho̱ tꞌa ndꞌí xi katsꞌínꞌyún.
Pedro̱ ta̱ síjñajihi̱n nga títsꞌínsutꞌá yjoho̱.
A̱sꞌa̱i nda̱ na̱ꞌmi títjuu̱n kingjásjaiyaha̱ Jesu yáha já niꞌyakuyáha̱ ko̱ mí nihi xi bakúya.
Bꞌi̱ kitsú Jesu:
—Kinchja chji chja nginku̱n ngayjee̱ xu̱ta̱.
Tehe̱nte tsakuyá niꞌya sinagoga̱ ko̱ na̱tsihi̱n ni̱nku̱ má nga ma ñjakú ngayjee̱ xu̱ta̱ judio̱.
Ndaha nku ni najmi kinchja ꞌma.
¿Á an tíchasjaiyahaní?
Cha̱sjaiyaihi̱ xu̱ta̱ xi kintꞌé ni xi kinchja.
Kui xi be ni xi kinchja.
Nkꞌie nga bꞌa̱ kitsú Jesu,
a̱sꞌa̱i kikꞌonjihi̱n nku nda̱ xi kunntá ni̱nku̱ ko̱ bꞌa̱ kitsúhu̱:
—¿Á bꞌa̱ nꞌe tíchubako̱honi nda̱ na̱ꞌmi títjuu̱n?
Bꞌi̱ kitsú Jesu:
—Tsa chꞌon kuaxian,
tꞌinyaní má én chꞌon tsuhu xi kuanchja.
Tu̱nga tsa bꞌa̱ tjín ni xi kuaxian,
¿á kuakichꞌonjihinní?
A̱sꞌa̱i Ana kitsꞌínkji Jesu nginku̱n Caifa xi nda̱ na̱ꞌmi títjun nga tjínꞌyún tsꞌíhi̱n ra̱.
Máha Simon Pedro̱,
kabasinjña sa nga títsꞌínsutꞌá yjoho̱ tꞌa ndꞌíu̱.
A̱sꞌa̱i kichasjaiyaha̱:
—¿A najmi ko̱hó ji xi ta̱ nku nda̱ niꞌyakuyáha̱ ndo̱?
Tu̱nga najmi kitsꞌínkiehé yjoho̱ Pedro̱.
Bꞌa̱ kitsú:
—Najmi an niu̱.
Nku nda̱ musu̱hu̱ nda̱ na̱ꞌmi títjuu̱n xi xinkjín maha nda̱ xi Pedro̱ tsatetꞌa tja̱ba̱xínñju,
kui xi ta̱ kingjásjaiyaha̱:
—¿A najmi kuakiehé ra nga ko̱ ji kabisinjñako̱i̱ ndo̱ ján má tjíntje̱ yá tuu̱?
Tu̱nga bꞌa̱há ta̱ kitsú ngáha Pedro̱ nga najmi be Jesu.
Ko̱ ta̱ kuihi chu̱bo̱ kikjintá nku xa̱nta̱.